**Základná škola s materskou školou Jána Bakossa, Bakossova 5, 974 01 Banská Bystrica**

**Oznámenie**

Na základe Rozhodnutia ministra školstva, vedy, výskumu a športu číslo 2021/12811:1-A1810 v súlade s podmienkami uvedenými v uznesení vlády Slovenskej republiky č. 160 zo 17. marca 2021
v znení uznesenia vlády Slovenskej republiky č. 169 z 24. marca 2021 a uznesenia vlády Slovenskej republiky č. 176 z 31. marca 2021 sa

**s účinnosťou od 19. apríla 2021**

obnovuje školské vyučovanie v základných školách **vo 8. a 9. ročníku** okrem základných škôl v rámci okresu zaradeného uznesením vlády Slovenskej republiky podľa COVID AUTOMAT- u schváleného príslušným uznesením vlády Slovenskej republiky (ďalej len „COVID AUTOMAT“) do IV. stupňa varovania. V ostatných ročníkoch na druhom stupni pokračuje vzdelávanie dištančnou formou.

**s účinnosťou od 26. apríla 2021**

v súlade s podmienkami pre jednotlivé okresy v rámci COVID AUTOMAT-u sa obnovuje školské vyučovanie **aj v ročníkoch 5., 6. a 7.** prezenčnou formou.

Z uvedeného rozhodnutia vyplýva, že od 19. apríla 2021 sa končí dištančná výuka pre žiakov 8. a 9. ročníka a žiaci budú pokračovať v prezenčnej výučbe. Žiaci 5.,6.,a 7. ročníka v tomto týždni pokračujú dištančnou formou a do školy nastúpia od 26. apríla 2021. (Ak to bude v súlade s platným COVID AUTOMATOM.)

**Podmienky vstupu do školy**

Podmienkou vstupu žiaka do školy je **potvrdenie o negatívnom výsledku** PT-PCR testu alebo potvrdenie negatívneho výsledku antigénového testu žiaka druhého stupňa a jedného jeho zákonného zástupcu žijúceho s ním v spoločnej domácnosti, alebo potvrdenie o výnimke z testovania podľa platných predpisov. **Žiak pri nástupe predkladá triednemu učiteľovi Čestné vyhlásenie Príloha č. 8/a.**

 Žiaci 1. stupňa sa netestujú, ani keď presiahli vek 10 rokov. Pri nástupe predkladajú Čestné vyhlásenie Príloha č. 11/a. (Pokračuje sa v doterajšom režime.)

Zákonní zástupcovia a žiaci, ktorých sa to týka, sa môžu testovať kdekoľvek, podstatná je platnosť potvrdenia o vykonaní testu, ktorá pri nástupe žiaka do školy nesmie byť staršia ako 7 dní. Testovanie zabezpečujú napríklad MOM na území mesta.

Žiak 2. stupňa vstupuje do interiéru školy s prekrytím dýchacích ciest **respirátorom** podľa pokynov RUVZ. Respirátor používa v interiéri počas celého vyučovacieho dňa. Počas pobytu v exteriéri môže použiť rúško.

**Školská dochádzka**

Ak žiak alebo jeho zákonný zástupca neabsolvuje testovanie ani nespĺňa výnimku z testovania, škola bude evidovať jeho neprítomnosť na vyučovaní ako ospravedlnenú za týchto podmienok:

1. Ospravedlní absenciu žiakovi, ak je táto zákonným zástupcom riadne nahlásená z dôvodu netestovania žiaka alebo jeho zákonného zástupcu. Zákonný zástupca je povinný zabezpečiť kontakt so školou ohľadne vzdelávania svojho dieťaťa. Vzdelávanie bude prebiehať formou zadávania úloh ako je obvyklé pri chorobe dieťaťa. Ak tak zákonný zástupca neurobí v priebehu 5 dní školského vyučovania, je to považované za zanedbávanie povinnej školskej dochádzky a riaditeľ školy bude kontaktovať ÚPSVAR SR s hlásením o jej zanedbávaní.
2. Ak neprítomnosť na prezenčnom vyučovaní bude dlhšia ako 15 vyučovacích dní a zákonný zástupca nezabezpečí kontakt so školou podľa bodu 1, žiak môže byť komisionálne preskúšaný z učiva daného ročníka.
3. Zákonný zástupca nemá nárok na tzv. „pandemickú OČR“.

Ak žiak nenastúpi do školy bez riadneho ospravedlnenia na prezenčnú výučbu, jeho dochádzka sa eviduje
v zmysle školského poriadku ako neospravedlnená absencia a riaditeľ školy bude kontaktovať ÚPSVAR SR
s hlásením o zanedbávaní povinnej školskej dochádzky.

Žiadame zákonných zástupcov, aby žiakov 8. a 9. ročníka, ktorí majú záujem o školské stravovanie nahlásili v školskej jedálni na stravu najneskôr vo štvrtok 15. 4. 2021 z dôvodu zabezpečenia surovín na prípravu jedla.

Chceme zároveň ubezpečiť zákonných zástupcov žiakov, že prezenčné vyučovanie bude nabiehať postupne, aby mali žiaci priestor na adaptáciu pri ich návrate do školy. Riaditeľka školy metodicky usmerní všetkých učiteľov, ako majú postupovať pri adaptácii žiakov na prezenčné vyučovanie.

Mgr. Janka Danihlíková

 riaditeľka školy